**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.11.2019, ora 08.00 – 01.12.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 01.12.2019, ora 07.00**

**RÂURI**

Debitele au fost în creştere, ca urmare a precipitaţiilor prevăzute și propagării pe râurile din bazinele hidrografice: Vedea, Argeș, Ialomița, Buzău și doar prin propagare pe râurile din bazinele hidrografice: Vișeu, Iza, Tur, Someș, Barcău, Crișuri, bazinul mijlociu și inferior al Mureșului, bazinele inferioare ale Begăi, Timişului, Bârzavei, Carașului, Nerei, Cernei și relativ staționare pe celelalte râuri.

Debitele se situează în general la valori cuprinse între 30-90% din mediile multianuale lunare, mai mari (peste 100% din normalele lunare) în bazinul hidrografic Jiu, pe unele râuri din bazinele superioare ale Crișului Repede, Crișului Negru, Timișului, Bârzavei, Lotrului, Argeșului, pe unii afluenți ai Oltului inferior (Olănești, Bistrița, Luncavăț) și pe cursul mijlociu al Siretului şi mai mici (sub 30% din normalele lunare) pe: Bega Veche, Moraviţa, Jijia, unii afluenţi ai Someșului (Şieu, Ilișua), ai Mureșului (Luţ, Comlod, Feernic, Vișa, Domald, Secaș, Râul Mare) şi pe cursul inferior al Bistriţei.

Nivelurile pe râuri la stațiile hidrometrice se situează sub **COTELE DE ATENȚIE..**

Debitele vor fi în creştere uşoară ca urmare a propagării pe râurile din bazinele hidrografice: Vişeu, Iza, Tur, bazinul inferior al Someșului, bazinele mijlocii și inferioare ale Crișurilor, Mureșului, Vedei, Argeșului, Ialomiței și Buzăului.

Pe celelalte râuri debitele vor fi relativ staţionare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 30.11.2019 – 01.12.2019 a fost în scădere, având valoarea de 5200 m3/s, peste media multianuală a lunii noiembrie (4650 m3/s).

În aval de Porţile de Fier debitele au fost în scădere pe sectorul Gruia – Brăila și relativ staţionare pe sectorul Galaţi - Tulcea.

Debitul la intrarea în ţară (secţiunea Baziaş) va fi în scădere (5000 m3/s).

În aval de Porţile de Fier, debitele vor fi în scădere.

**2.** **Situația meteorologică în intervalul 30.11.2019, ora 09.00 – 01.12.2019, ora 06.00**

**ÎN ŢARĂ**

Vremea a intrat într-un proces de răcire, astfel în regiunile intracarpatice valorile termice s-au apropiat de mediile multianuale. Ziua, au fost înnorări și temporar a plouat, pe arii extinse în sud, local în centru și est și izolat în rest. Seara și noaptea, nebulozitatea a persistat și s-au semnalat precipitații sub formă de ploaie în Dobrogea, predominant ploaie în cea mai mare parte a Munteniei și izolat mixte în Transilvania și Moldova, iar în celelalte regiuni cerul a devenit variabil. La munte au predominat ninsorile și pe arii restrânse s-a depus strat nou de zăpadă. Cantitățile de apă au depășit pe arii restrânse 10 l/mp în regiunile sudice. Vântul a suflat slab și moderat, cu unele intensificări în sud-vestul, centrul și local în estul și sud-estul țării, cu viteze în general de 40...50 km/h, iar la munte, în special pe crestele Carpaților Meridionali, rafalele au depășit temporar 70 km/h. La ora 20.00 era strat de zăpadă doar în zona montană și măsura până la 40 cm (Bâlea Lac). Temperaturile maxime au fost cuprinse între 3 grade la Dumbrăvița de Codru și 13 grade la Gorgova, Sfântu Gheorghe -Deltă, Mangalia și Râmnicu Sărat, iar la ora 06.00 valorile termice erau cuprinse între -6 grade la Târgu Lăpuș, Câmpeni, Ștei și Dej și 6 grade la Constanța Dig. În centrul și estul teritoriului, dimineața, izolat s-a semnalat ceață.

**OBSERVAȚII** - De ieri dimineață de la ora 08.00 au fost în vigoare 3 atenționări cod galben pentru fenomene meteorologice periculoase imediate, emise precum urmează: 2 de către SRPV Constanța și 1 de către SRPV Craiova.

**LA BUCUREŞTI**

Vremea a fost închisă, iar valorile termice s-au menținut ușor peste mediile multianuale. În a doua parte a zilei și în cursul nopții temporar a plouat și s-au acumulat până la 16 l/mp la stația meteo Filaret. Spre sfârșitul intervalului în unele cartiere, trecător s-au semnalat precipitații sub formă de lapoviță. Vântul a suflat slab și moderat. Temperatura maximă a fost de 8 grade la Băneasa și de 9 grade la  Afumați și Filaret, iar la ora 06.00 se înregistrau 3 grade.

**3. Prognoza meteorologică în intervalul 01.12.2019, ora 09.00 – 02.12.2019, ora 09.00**

**ÎN ŢARĂ**

Procesul de răcire a vremii va continua și se va resimți în toate regiunile, astfel că valorile termice se vor situa în general în jurul mediilor multianuale. Pe parcursul zilei cerul va fi variabil, cu unele înnorări în sudul țării, iar pe arii restrânse, îndeosebi în Muntenia, se vor semnala precipitații slabe sub formă de ploaie, lapoviță și trecător ninsoare. Noaptea, cerul se va înnora treptat în vestul, nord-vestul și parțial în centrul țării, dar numai izolat vor fi precipitații mixte și condiții de polei. În zona de munte, izolat va ninge slab. Vântul va sufla slab și moderat, cu unele intensificări la început în sud-est, iar din a doua parte a intervalului la munte, îndeosebi pe creste. Temperaturile maxime se vor încadra între 1 și 9 grade, iar cele minime vor fi cuprinse între -8 și 2 grade, mai coborâte în depresiunile Carpaților Orientali. Izolat, mai ales noaptea, în zonele joase se va semnala ceață.

**LA BUCUREŞTI**

Vremea se va răci, astfel că valorile de temperatură se vor situa în jurul celor caracteristice pentru această perioadă a anului. Ziua, vor fi înnorări, iar în primele ore, trecător se vor semnala precipitații slabe mai ales sub formă de ploaie sau lapoviță. Noaptea, cerul va fi variabil și va crește probabilitatea de apariție a ceții. Vântul va sufla slab până la moderat. Temperatura maximă se va situa în jurul valorii de 5 grade, iar cea minimă va fi de -4...-2 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului şi vegetației**

***Garda Națională de Mediu*** informează telefonic în data de 30.11.2019 despre un urs adult lovit de autovehicul pe raza localității Suseni, județul Mureș, în apropierea Restaurantului Han. Ursul a murit în accident și a fost transportat în vederea ecarisării.

1. **În domeniul supravegherii radioactivităţii mediului**

Menționăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE